ทองคำปิดพุ่ง 8.1 ดอลล์
สัญญาทองคำตลาดนิวยอร์กปิดพุ่งขึ้น จากดอลล์อ่อน - แรงซื้อหนุน
13 ม.ค. 2555

สัญญาทองคำตลาดนิวยอร์กปิดพุ่งขึ้น จากดอลล์อ่อน - แรงซื้อหนุน
สัญญาทองคำตลาด COMEX (Commodity Exchange) ส่งมอบเดือนก.พ.พุ่งขึ้น 8.1 ดอลลาร์ หรือ 0.5% ปิดที่ 1,647.7 ดอลลาร์/ออนซ์ หลังจากเคลื่อนตัวในช่วง 1662.5 - 1647.7 ดอลลาร์
ความคิดเห็นของเทรดเดอร์ในตลาด ระบุว่า นักลงทุนเข้าซื้อทองคำในฐานะแหล่งการลงทุที่ปลอดภัย หลังจากนายมาริโอ ดรากิ ประธานธนาคารกลางยุโรป (อีซีบี) เตือนว่าเศรษฐกิจยูโรโซนมีความเสี่ยงที่จะเผชิญกับภาวะขาลง          อีซีบีมีมติคงอัตราดอกเบี้ยที่ระดับ 1% ในการประชุมเมื่อวานนี้ แต่เตือนว่าเศรษฐกิจยูโรโซนมีแนวโน้มที่จะซบเซาลงอีก พร้อมกับเรียกร้องให้ผู้นำสหภาพยุโรป (อียู) เร่งลงนามในข้อตกลงด้านการคลังภายในสิ้นเดือนนี้ ซึ่งจะเร็วกว่าแผนเดิมที่กำหนดไว้ในเดือนมี.ค.
นอกจากนี้ สัญญาทองคำยังได้แรงหนุนจากการอ่อนค่าของสกุลเงินดอลลาร์สหรัฐ และข่าวที่ว่าอินเดียและจีนยังคงเดินหน้าซื้อทองคำ โดยเฉพาะจีนที่ซื้อทองคำเป็นจำนวนมากเพื่อเตรียมตัวสำหรับเทศกาลตรุษจีนที่จะถึงนี้